KIRJALLINEN KYSYMYS E-1075/99

esittäjä(t): Anne McIntosh (PPE) komissiolle

(20. huhtikuuta 1999)

Aihe: Hakijamaat

Voiko komissio arvioida, missä määrin Unkari, Puola ja Tsekin tasavalta täyttävät Kööpenhaminan sopimuksessa asetetut kriteerit ja noudattavat aikataulua, jolla niiden on sovittu tulevan Euroopan unionin jäseniksi?

Komission jäsenen Hans van den Broekinkomission puolesta antama vastaus

(3. toukokuuta 1999)

Unkarin, Puolan ja Tsekin kykyä täyttää Kööpenhaminassa vahvistetut unioniin liittymistä koskevat arviointiperusteet arvioidaan komission vuoden 1998 määräaikaiskertomuksissa.

Unkari täyttää edelleen Kööpenhaminassa vahvistetut poliittiset arviointiperusteet. Maan on kuitenkin edelleen kiinnitettävä huomiota korruption torjumiseen entistä tehokkaammin sekä romaniväestön tilanteeseen. Unkaria voidaan pitää toimivana markkinataloutena. Sen pitäisi pystyä selviytymään hyvin kilpailun ja markkinavoimien paineista yhteisössä keskipitkällä aikavälillä. Tämä edellyttää kuitenkin, että kaupan yhdentymistä ja käynnissä olevaa yritysten rakennemuutosta edistäviä olosuhteita ylläpidetään. Unkari on edistynyt tasaisesti yhteisön säännöstön saattamisessa osaksi kansallista lainsäädäntöä, ja sen yhteydessä on yleensä annettu täytäntöönpanoa helpottavia institutionaalisia ja rahoitusta koskevia säännöksiä. Komissio katsoo, että jos Unkarin tasainen edistyminen jatkuu ja se saattaa yhteisön ympäristösäännöstöä aikaisempaa nopeammin osaksi kansallista lainsäädäntöä, Unkari pystyy täyttämään jäsenyyden tuomat velvoitteet keskipitkällä aikavälillä.

Puola täyttää edelleen Kööpenhaminassa vahvistetut poliittiset arviointiperusteet. Maata voidaan pitää toimivana markkinataloutena, ja sen pitäisi pystyä selviytymään hyvin kilpailun ja markkinavoimien paineista yhteisössä keskipitkällä aikavälillä edellyttäen, että se nopeuttaa talousuudistusta ja välttää edelleen kauppapoliittisia suunnanmuutoksia. Se on saattanut yhteisön säännöstöä osaksi kansallista lainsäädäntöään epätasaiseen tahtiin, ja hallinnon ja toimielinten toiminnassa on puutteita joillakin avainaloilla, erityisesti ympäristön, standardoinnin ja valtiontukien valvonnan osalta. Tähänastisen kehityksen teollisuuden rakennemuutoksessa sekä oikeus- ja sisäasioissa olisi jatkuttava. Komissio katsoo kuitenkin, että jos Puolan edistyminen jatkuu samanlaisena, se pystyy täyttämään jäsenyyden tuomat velvoitteet keskipitkällä aikavälillä.

Tsekki täyttää edelleen Kööpenhaminassa vahvistetut poliittiset arviointiperusteet, vaikka romaniväestön tilanne Tsekin yhteiskunnassa edellyttää jatkuvaa huomiota. Tsekkiä voidaan pitää toimivana markkinataloutena, ja sen pitäisi pystyä selviytymään hyvin kilpailun ja markkinavoimien paineista yhteisössä keskipitkällä aikavälillä edellyttäen, että maassa tehostetaan yrityshallintoa ja nopeutetaan yritysten rakenneuudistusta. Tsekin odotetaan selviytyvän jäsenyyden tuomista velvoitteista, mikäli yhteisön säännöstön saattamista osaksi kansallista lainsäädäntöä ja tähän liittyvien hallinnollisten rakenteiden vahvistamista jatketaan pikaisesti viime vuoden hitaan edistymistahdin nopeuttamiseksi erityisesti sisämarkkinoiden, maatalouden sekä oikeus- ja sisäasioiden aloilla.